Vuê su Onde Furlane si fâs fieste pe vilie di Nadâl. Ancje chest an, a tacâ di 10 a buinore, la ‘radio libare dai furlans’ e fasarà une programazion speciâl cun intervents di in direte di colaboradôrs, ospits e scoltadôrs e cuntun grum di musiche dal vîf.
Pe Fieste de Vilie de buinore a sunaran Alvise Nodale, Franco Giordani e Piero Cargnelutti. Tal dopodimisdì, di 3 a 6, e sarà lla tierce edizion speciâl di GabiTerapia OneLove: trê oris di hip hop cul miôr dai dj e dai rappers dal teritori.
La sere, di 8 vie par dute la gnot fintremai a 8 di buinore dai 25 di Dicembar, al sarà un altri apontament ‘classic’ sot dal arbul di Nadâl di Onde Furlane: la otave edizion di Piotrethon, maratone radiofoniche pe libertât di esisti, cun speakers, concierts e djsets.
Cun di plui a misdì e mieç dai 25 di Dicembar si scree ancje une gnove trasmission, che e larà indenant vie par su par jù un mês, dal lunis ae sabide simpri cun chel orari: a son lis leturis, par cure dal lôr autôr, Luca De Clara, da Lis storiis di Inge e Bach, bielis contis pai fruts che a son stadis publicadis timp indaûr de bande de KappaVu intun librut cu lis ilustrazions di Francesca Gregoricchio.
La fieste e je za tacade lunis di sere cu lis sperimentazions musicâl di Buio Omega, pontade speciâl dal Hybrida Show, che e cjape ispirazion dal solstizi di invier.
Pe cuantitât, pe varietât e pe cualitât ancje chest an chê di Onde Furlane si pues clamâle la lungje vilie di Nadâl.
Altris informazions in cont de programazion speciâl di Onde Furlane si pues leilis achì.
fur_Latn fur_Latn fur_Latn fur_Latn fur_Latn fur_Latn fur_Latn